তার মুজিব ভাইয়ের সঙ্গে তাজউদ্দীনের গুরুতর মতপার্থক্য দেখা দিয়েছিল বাকশাল গঠনের প্রশ্নে। এ নিয়ে দু’জনের ভেতর কথা হয়, এবং তাজউদ্দীন একদলীয় শাসন ব্যবস্থা কায়েম যে কিছুতেই উচিত হবে না সে-কথা খুব জোর দিয়ে বলেছেন। তার চূড়ান্ত বক্তব্যটি ছিল এই রকম : “মুজিব ভাই, এই জন্যই কি আমরা ২৪ বছর সংগ্রাম করেছিলাম? যে ভাবে দেশ চলছে, আপনিও থাকবেন না, আমরাও থাকব না। দেশ চলে যাবে আলবদর রাজাকারের হাতে।”২৭ বাকশাল যখন গঠিত হয় তাজউদ্দীন অবশ্য তখন আর মন্ত্রিসভায় নেই; তবু তাকে নতুন দলের সাধারণ সম্পাদক হতে বলা হয়েছিল। প্রস্তাবটি নিয়ে গিয়েছিলেন তৎকালীন আইনমন্ত্রী মনোরঞ্জন ধর। তাজউদ্দীন তাকে বলেছিলেন, “বঙ্গবন্ধুকে হাজার সালাম। কিন্তু দাদা, আমি আর সহমরণের পার্টিতে যাবে না।” বাকশাল প্রসঙ্গে ন্যাপের মোজাফ্ফর আহমদকেও তিনি বলেছিলেন, “আপনারাও সহমরণের পার্টিতে যোগ দিয়েছেন।” তার রাজনৈতিক দূরদৃষ্টির স্বচ্ছতা এক্ষেত্রেও প্রকাশ পেয়েছে।২৮